**Iver og Elens barn**

***Odin Jørginius Iversen***

Odin Jørginius ble født 22.09.1853, og døpt 23.10.1853. Vi vet ikke så mye om ham, men han er nevnt i folketellinga for Bakken i 1865, og da er han 13 år. Unøyaktigheten her ligger nok i folketellinga som kilde. Odin døde 17.09.1868, og ble begravet 23.09.1868. Han var altså knapt 15 år da han døde. Han finnes ikke oppført som konfirmant i noen av de aktuelle år. Vi kan anta at han regentlig skulle vært konfirmert seint på høsten 1868 ut fra fødselsåret på øvrige konfirmanter det året. (Nevnte datoer er hentet fra kirkeboka)

***Theodor Iversen***

Theodor Iversen Viklem ble født 22.06.1855 som nummer to i søskenflokken på Bakken. Han ble døpt 20.08.1855. Ved folketellingen i 1865 er han oppført som 11 år. Her er det vel også ett år for mye i forhold til det man skulle tro, akkurat som på Odin. Theodor ble konfirmert 30.10.1870. I 1881 reiste han til USA, og bosatte seg i Eau Claire, Wisconsin. Allerede i skipsregisteret brukte han navnet Theodor Iversen Viklem, og seinere ble det brukt både "Wiklem" og "Wicklem". Etter at han reiste var det lite familien visste om ham, inntil et arveoppgjør sist på 30-tallet. Da hadde skifteretten greid å spore opp enka Gunda og noen av barna hans, for at hans slekt skulle få sin del av arven etter søster Eline. Vi vet ikke hvor mange etterkommere av Theodor som i dag bor i USA, men fem av åtte barn vokste opp. Høsten 2004 fikk vi igjen kontakt med et barnebarn av Theodor: Robert Wicklem. Mer om Theodor på sidene for [familiehistorie](http://www.iversen.slektssider.org/ivhistorie.htm).

***Gurine Iversen***

Gurine ble født 20.11.1856, og døpt 01.01.1857. Hun ble konfirmert 29.09.1872. Gurine reiste til København, og ble utdannet skredder. Etter utdanningen kom hun tilbake, og etablerte syateliér i Nordre gt 3 i Trondheim sammen med søstra Eline. De leverte blant annet sine produkter til Ole Dahl. De hadde også elever som gikk i lære. Nordre gt 3 fungerte ellers som Ørlandets "Trønderheimen", der man stakk innom og fikk satt fra seg baggasje når man var på bytur.

***Jørgen Iversen***

Jørgen ble født 02.01.1860, døpt 06.05.1860. Jørgen ble gift med Ludvika Kløften.

***Ole Iversen***

Ole ble født i 06.03.1863, døpt 01.05.1863, men døde allerede 15.05.1864. Oppgitt dødsårsak i kirkeboka ser ut til å være "Hjertesyge".

***Olava Iversen (Brodersen)***

Olava ble født 09.03.1865, og døpt 25.05.1865. Hun ble gift med Elias Brodersen på gården Aune. De fikk seks barn. I tillegg hadde hun en sønn som het Waldemar fra før. Waldemars far var fra København. Olava døde 27.02.1926, og ble begravet 06.03.1926. Oppgitt dødsårsak i klokkerboka er "Mavesår".

***Eline Iversen***

Eline ble født 23.04.1867, og døpt 17.05.1867. konfirmert i 1882. Hun ble gift med Oscar Ellefsen fra Trondheim. Det finnes i familiens eie en ring datert "24.12.1895", men dette må vel trolig være forlovelsesdato. De ble gift 29.12.1900 i Nidarosdomen. Oscar arbeidet som seddeltrykker i Norges Bank, som fra gammelt av hadde hovedkontor i Trondheim. Han døde før de skulle flytte til Oslo, eller Christiania for å være nøyaktig. Oscar og Eline hadde ingen barn. Eline drev syateliér sammen med søstra Gurine. Hun døde i 1939.

***Odin Iversen***

Odin ble født 11.03.1869, og fikk samme navn som broren som døde et halvår før. Odin ble døpt 30.05.1869. Vi vet lite om livet hans, men vet at han døde på Ørlandet 24.03.1892. Han ble begravet 31.03.1892. (Alle datoer fra kirkeboka)